《深庐学师招看牡丹赋呈》
清代·管庭芬

广文官舍如山家，昼静但闻蜂喧衙。海棠开过鹿韭花，香凝宿喧光朝霞。

护风不用苏幕遮，支以荻帘竹丫叉。我来花正一丛坼，深红色映绛帐纱。

看花授与种花诀，栽培谓必先根芽。酝酿当令气深厚，扶持莫任枝欹斜。

开虽迟暮后众卉，品自稳重殊凡葩。还须得意无矜夸，我闻师言为咨嗟。

君不见名园别墅繁春华，往来游赏皆高车。几家富贵得长守，易衰往往由豪奢。

争如此地尘无哗，来看只许谭与芭。清谈久坐有余味，一杯共啜谷雨茶。

作者简介：（1797—?）名或作廷芬。清浙江海宁人，字培兰，号芷湘，晚号芷翁。诸生。工六法，尤善画兰。有《淳溪老屋自娱集》。